Document ID: 32007R1560

ΚΑΝΟΝΙΣΜΌΣ (ΕΚ) αριθ. 1560/2007 ΤΟΥ ΣΥΜΒΟΥΛΊΟΥ
της 17ης Δεκεμβρίου 2007
για την τροποποίηση του κανονισμού (ΕΚ) αριθ. 21/2004 όσον αφορά την ημερομηνία καθιέρωσης της ηλεκτρονικής αναγνώρισης των αιγοπροβάτων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Ο κανονισμός (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων (2), ορίζει ότι κάθε κράτος μέλος υποχρεούται να δημιουργήσει σύστημα για την αναγνώριση και την καταγραφή των αιγοπροβάτων σύμφωνα με τις διατάξεις του παρόντος κανονισμού.
(2)
Ο κανονισμός αυτός ορίζει ότι από την 1η Ιανουαρίου 2008 η ηλεκτρονική αναγνώριση καθίσταται υποχρεωτική για όλα τα ζώα που γεννήθηκαν μετά την ημερομηνία αυτή.
(3)
Επιπροσθέτως, ο εν λόγω κανονισμός ορίζει ότι έως τις 30 Ιουνίου 2006 η Επιτροπή πρέπει να υποβάλει στο Συμβούλιο έκθεση σχετικά με την εφαρμογή του συστήματος ηλεκτρονικής αναγνώρισης, συνοδευόμενη από κατάλληλες προτάσεις επί των οποίων θα ψηφίσει το Συμβούλιο, με σκοπό την επιβεβαίωση ή την τροποποίηση, εφόσον απαιτείται, της ημερομηνίας καθιέρωσης της υποχρεωτικής χρήσης του εν λόγω συστήματος και την επικαιροποίηση, εφόσον απαιτείται, ορισμένων τεχνικών πτυχών σχετικά με την εφαρμογή της ηλεκτρονικής αναγνώρισης.
(4)
Η έκθεση της Επιτροπής καταλήγει στο συμπέρασμα ότι δεν είναι δυνατόν να δικαιολογηθεί η ημερομηνία της 1ης Ιανουαρίου 2008 ως ημερομηνία καθιέρωσης της υποχρεωτικής χρήσης της ηλεκτρονικής αναγνώρισης. Ως εκ τούτου, είναι σκόπιμο να τροποποιηθεί η ημερομηνία αυτή και να μετατεθεί για τις 31 Δεκεμβρίου 2009 ώστε να μπορέσουν τα κράτη μέλη να λάβουν τα αναγκαία μέτρα για ορθή εφαρμογή του συστήματος, λαμβάνοντας υπόψη τις τρέχουσες και τις ενδεχόμενες οικονομικές επιπτώσεις.
(5)
Ορισμένα κράτη μέλη έχουν ήδη αναπτύξει την τεχνολογία που απαιτείται για την καθιέρωση της ηλεκτρονικής αναγνώρισης και έχουν αποκτήσει σημαντική πείρα όσον αφορά την εφαρμογή της. Εφόσον αυτά τα κράτη μέλη κρίνουν σκόπιμο να καθιερώσουν την ηλεκτρονική αναγνώριση σε εθνικό επίπεδο, δεν θα πρέπει να τους παρεμβληθούν εμπόδια. Η πείρα τους αναμένεται να παράσχει στην Επιτροπή και στα άλλα κράτη μέλη περαιτέρω πολύτιμες πληροφορίες για τις τεχνικές συνέπειες της ηλεκτρονικής αναγνώρισης και για τον αντίκτυπό της.
(6)
Λόγω της οικονομικής σημασίας του παρόντος κανονισμού, απαιτείται να γίνει επίκληση των λόγων έκτακτης ανάγκης του σημείου Ι.3 του πρωτοκόλλου σχετικά με το ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας Ατομικής Ενεργείας.
(7)
Επειδή ο παρών κανονισμός θα αρχίσει να εφαρμόζεται την 1η Ιανουαρίου 2008, είναι σκόπιμο να τεθεί σε ισχύ αμέσως.
(8)
Επομένως, ο κανονισμός (ΕΚ) αριθ. 21/2004 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 21/2004 τροποποιείται ως εξής:
1.
Στο άρθρο 9 παράγραφος 3, το πρώτο εδάφιο αντικαθίσταται από το ακόλουθο κείμενο:
«3. Αρχής γενομένης από τις 31 Δεκεμβρίου 2009, η ηλεκτρονική αναγνώριση, σύμφωνα με τις κατευθυντήριες γραμμές της παραγράφου 1 και τις σχετικές διατάξεις του τμήματος Α του παραρτήματος, καθίσταται υποχρεωτική για όλα τα ζώα.».
2.
Το άρθρο 9 παράγραφος 4 αντικαθίσταται από το ακόλουθο κείμενο:
«4. Πριν από τις 31 Δεκεμβρίου 2009, τα κράτη μέλη μπορούν να καθιερώσουν την υποχρεωτική χρήση της ηλεκτρονικής αναγνώρισης για τα ζώα που γεννιούνται στο έδαφός τους.».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2007.

Labels: 7
12
1
6